ເດັກຍິງ ຈາກລັດຄາລີຟໍເນຍ ຊະນະ ການປະກວດ ສະກົດຄຳ 
ເດັກຍິງເຊື້ອສາຍອິນເດຍອາຍຸ 14 ປີ ຈາກລັດຄາລີຟໍເນຍ ຊະນະການປະກວດ ສະກົດຄຳປະຈຳປີ ຂອງສະຫະລັດ 
ນາງ Snigdha Nandipati ໄດ້ຊະນະການແຂ່ງຂັນສະກົດຄຳ Scripps National Spelling Bee ປະຈຳປີ 2012 ຂອງສະຫະລັດ ນາງ Snigdha ອາຍຸ 14 ປີ ທີ່ຮຽນຢູ່ຊັ້ນ 8 ຫຼື ມ 2 ຈາກນະຄອນແຊນດີອາໂກ ລັດຄາລີຟໍເນຍ ຊຶ່ງໄດ້ທີ 2 ໃນການແຂ່ງຂັນສະກົດຄຳປີກາຍນີ້ ໄດ້ຊະນະການແຂ່ງ ສະກົດຄຳ ປີຂີ້ ຊຶ່ງເປັນຄັ້ງທີ 85 ໂດຍໄດ້ສະກົດຄຳສັບພາສາຝຣັ່ງ Guetapens ທີ່ມີຄວາມໝາຍວ່າ ດັກໂຈມຕີ ນາງ Snigdha ໄດ້ຮັບເງິນລາງວັນ 30,000 ໂດລາ ພ້ອມກັບພັນທະບັດອອມຊັບຂອງລັດຖະບານສະຫະລັດອີກ 2,500 ໂດລາ ທຶນການ ສຶກສາ 5,000 ໂດລາ ແລະລາງວັນອື່ນໆອີກ ພໍ່ເຖົ້າແມ່ເຖົ້າຂອງນາງໄດ້ເດີນທາງມາຈາກອິນເດຍ ເພື່ອໄປເບິ່ງການແຂ່ງຂັນໃນຄັ້ງນີ້ ຊຶ່ງຈັດຂຶ້ນຢູ່ບ່ອນຕາກອາກາດແຫ່ງນຶ່ງນອກກຸງວໍຊິງຕັນ ນາງ Stuti Mishra ອາຍຸ 14 ປີ ຈາກເມືອງໂອແລນໂດ ລັດຟລໍຣິດາ ໄດ້ລາງວັນທີ 2 ຫຼັງຈາກສະກົດຄຳສັບພາສາເຢຍຣະມັນຄໍານຶ່ງຜິດ ທ້າວ Arvind Mahankali ອາຍຸ 12 ປີ ຈາກນິວຢອກ ໄດ້ເປັນທີ 3 ສອງປີຊ້ອນ